เตือนผู้ใช้บริการร้านกาแฟมวลชน สาขาถนนวิสุทธิกษัตริย์ ที่อยู่ในรั้วกระทรวงเกษตรและสหกรณ์ อาจเป็นกลุ่มเสี่ยงติดโควิด-19
นายทองเปลว กองจันทร์ ปลัดกระทรวงเกษตรและสหกรณ์ กล่าวถึงความคืบหน้ากรณีพบพนักงานร้านกาแฟมวลชน สาขากระทรวงเกษตรและสหกรณ์ ซึ่งตั้งอยู่บริเวณประตูทางออกด้านถนนวิสุทธิกษัตริย์ ติดเชื้อไวรัสโควิค-19 จำนวน 1 ราย ว่า ล่าสุดวันนี้ (23 เม.ย.64) พบผู้ติดเชื้อไวรัสโควิค-19 เพิ่มจำนวน 2 ราย ซึ่งเป็นพนักงานของร้านกาแฟมวลชน โดยรายแรกทราบผลวันจันทร์ที่ 19 เมษายน 2564 หลังจากทราบผล ทางร้านได้ปิดทำการทันที เวลา 10.00 น. พร้อมฉีดพ่นยาฆ่าเชื้อ เวลา 19.00 น. และให้พนักงานในร้านกาแฟมวลชนทุกคนไปตรวจร่างกายและกักตัว ต่อมาทราบผลวันศุกร์ที่ 23 เมษายน 2564 พบพนักงานติดเชื้อไวรัสโควิค-19 เพิ่มจำนวน 2 ราย ทางร้านจึงปิดให้บริการตั้งแต่วันที่ 23 – 30 เมษายน 2564 อย่างไรก็ตาม เพื่อเป็นการป้องกันและควบคุมจำกัดการแพร่ระบาดของโรคติดเชื้อไวรัสโคโรนา 2019 (COVID-19) กระทรวงเกษตรและสหกรณ์อย่างเข้มข้น ขอแจ้งข้อมูลไปยังหน่วยงานโดยรอบและผู้ที่มาใช้บริการร้านกาแฟมวลชน สาขากระทรวงเกษตรและสหกรณ์ เมื่อวันที่ 16 และ 19 เมษายนที่ผ่านมา อาจเข้าข่ายเป็นผู้มีความเสี่ยงเนื่องจากใกล้ชิดผู้ติดเชื้อ ขอความร่วมมือปฏิบัติตามมาตรการอย่างเคร่งครัด ทั้งนี้ กระทรวงเกษตรฯ ยังเปิดทำการปกติ โดยดำเนินการตามมาตรการป้องกันอย่างเต็มกำลังในทุกทาง เพื่อป้องกันการแพร่ของเชื้อให้ได้มากที่สุด